Šta ako biste mogli da popijete lek ili primite vakcinu
i, kao što izlečite prehladu,
možete brže da iscelite i rane?
Danas, ako imamo operaciju ili nesreću,
u bolnici smo nedeljama
i često izađemo sa ožiljcima i bolnim nuspojavama
zbog naše nemogućnosti da se regenerišemo
ili ponovo stvorimo zdrave, neoštećene organe.
Ja radim na stvaranju materijala
koji daju instrukcije našem imunom sistemu
da nam da signale za izgradnju novih tkiva.
Baš kao što vakcine daju instrukcije našem telu da se bori protiv bolesti,
možemo umesto toga dati instrukcije našem imunom sistemu
da izgradi tkiva i brže isceli rane.
Ponovno izrastanje novih delova tela niotkuda možda deluje kao magija,
ali postoji nekoliko organizama koji mogu postići ovaj uspeh.
Nekim gušterima može ponovo da izraste rep,
daždevnjaci mogu potpuno regenerisati svoju ruku,
a čak i mi, ljudi, možemo ponovo da izgradimo svoju jetru
nakon što izgubimo i više od polovine njene originalne mase.
Kako bismo približili ovu magiju realnosti,
istražujem kako naše telo može da isceli rane i izgradi tkiva
pomoću instrukcija našeg imunog sistema.
Od ogrebotine na kolenu do te dosadne infekcije sinusa,
naš imuni sistem brani naše telo od opasnosti.
Ja sam imunolog,
a koristeći ono što znam o odbrambenom sistemu našeg tela,
bila sam u mogućnosti da identifikujem ključne igrače
u našoj bici da izlečimo posekotine i modrice.
Kada je naš tim gledao materijale čije se mogućnosti regeneracije mišića
trenutno testiraju,
primetio je da se, nakon tretiranja povređenog mišića ovim materijalima,
pojavio veliki broj imunih ćelija u tom materijalu i okolnom mišiću.
Tako, u ovom slučaju,
umesto da imune ćelije jure prema infekciji da unište bakterije,
one jure prema rani.
Otkrila sam specifični tip imune ćelije,
pomoćnu T ćeliju,
koja je bila prisutna u materijalu koji sam ugradila
i koja je apsolutno ključna za isceljenje rane.
Baš kao kada ste bili dete i polomili ste olovku
i pokušali da je zalepite lepljivom trakom,
možemo se isceliti,
ali može se desiti da to na nije najfunkcionalniji način,
pa će nam ostati ožiljak.
Tako, kada ne bismo imali ove pomoćne T ćelije,
umesto zdravih mišića,
naši mišići bi razvili masne ćelije u sebi,
a ako imamo masnoću u mišiću, on nije toliko jak.
Koristeći naš imuni sistem,
naše telo bi moglo da se vrati u prvobitno stanje bez ožiljaka
i da izgleda kao i pre nego što je bilo povređeno.
Radim na tome da napravim materijale
koji nam daju signale za izgradnju novog tkiva
menjanjem imunog odgovora.
Znamo da će imuni sistem odgovoriti kad god neki materijal ugradimo u telo.
Ovo se kreće od pejsmejkera i insulinskih pumpi
do materijala koje inženjeri koriste za pokušaj stvaranja novih tkiva.
Tako, kada postavim taj materijal, ili biomembranske skele, u telo,
imuni sistem stvara malu sredinu ćelija i proteina
koja može da promeni ponašanje naših matičnih ćelija.
Baš kao što vreme utiče na naše dnevne aktivnosti,
kao odlazak na trčanje
ili ostajanje kod kuće i gledanje čitave TV serije na Netfliksu,
sredina biomembranskih skela imunog sistema
utiče na rast i razvoj naših matičnih ćelija.
Ako imamo pogrešne signale,
na primer, signale Netfliksa,
dobijamo masne ćelije umesto mišića.
Ove biomembranske skele su izgrađene od različitih stvari,
od plastike do materijala prirodnog porekla,
nanovlakana različitih debljina,
sunđera koji su više ili manje porozni,
gelova različitih krutosti.
A istraživači mogu čak i da naprave materijale
tako da otpuštaju različite signale tokom vremena.
Dakle, drugim rečima, možemo da rukovodimo brodvejskom predstavom ovih ćelija
dajući im odgovarajuću binu, znake i rekvizite
koji bi mogli da se menjaju za različita tkiva,
kao što bi producent menjao postavku
za „Jadnike“ i „Malu radnju užasa“.
Ja kombinujem specifične tipove signala
koji imitiraju način na koji naše telo odgovara na povredu
da bi nam pomoglo da se regenerišemo.
U budućnosti, mogli bismo da vidimo flaster koji otklanja ožiljak,
umetak za mišiće koji može da se oblikuje ili čak vakcinu koja leči rane.
Nećemo se probuditi sutra i biti u mogućnosti da zarastamo kao Vulverin.
Verovatno ni sledećeg utorka.
Ali, sa ovim napredovanjima
i radom na našem imunom sistemu kako bi izgradio tkiva i iscelio rane,
mogli bismo početi da viđamo proizvode na tržištu
koji rade sa našim odbrambenim sistemom da nam pomognu u regenerisanju,
i možda jednog dana budemo u mogućnosti da držimo korak sa daždevnjacima.
Hvala.
(Aplauz)